Document ID: /roh_data/filtered/fineweb-2-filterrobots_roh.jsonl.gz/5615

Il campiun mundial da mountainbike Nino Schurter ha defendì ses titel da campiun svizzer ad Echallens. Schurter ha gudagnà 9 secundas avant Matthias Stirnemann e 21 secundas avant Lukas Flückiger. Il grischun Martin Gujan è rangà sco otgavel.
Jolanda Neff favurita e campiunessa
Vegnida campiunessa svizra è la gronda favurita Jolanda Neff. La victura da la cuppa mundiala ha gudagnà cun in avantatg enorm da varga duas minutas e mesa sin Linda Indergand.
La tiarza Kathrin Stirnemann è gia passa trais minutas e mesa enavos.
Success Sursilvan
In success sursilvan hai dau al campiunadi svizzer dals juniors. Il vicechampiun mundial dals juniors Vital Albin ch'è sco Nino Schurter oriund da Tersnaus po celebrar siu quart titel da campiun svizzer en seria. Ursin Spescha da Sevgein ha cumplettà il success dal Club da velo Surselva cun il terz plaz. In plaz en ils top 10 ha il Club da velo Surselva era pudi festivau tiels U23. En quella categoria ei Andrin Beeli da Sagogn vegnius sisavel.
RR novitads 16:00